ངེད་ཅག་གི་སྐྱེས་ཆེན་དག་སྤྲུལ་པ་ཡང་སྤྲུལ་ཤ་སྟག་ཡིན་ཚུལ་བཤད་དེ་ཅི་མཛད་ཀུན་ལ་དག་སྣང་དང་གང་གསུངས་ཐམས་ཅད་ལ་འཁྲུལ་མེད་བཀའ་རྟགས་ཀྱི་ཕྱག་བརྒྱ་ཞིག་ཏུ་བཟུང་ནས་གཅིག་ལ་གཉིས་བཏགས་ཤིང་གཉིས་ལ་བཞི་འདོགས་ཏེ་མི་ནས་ལྷ་རུ་བཀུར་མྱོང་བ་ནི་སྔ་ཙམ་མ་ཟད་ད་ལྟའང་དེ་ཁོ་ནར་ཟད།འོན་ཀྱང་མིའི་རིགས་ཀྱི་ལོ་རྒྱུས་བྱུང་འཕེལ་དང་འགྲོ་བ་མིའི་ཁྲོད་ན་འོད་དུ་འཚེར་བའི་སྐྱེས་ཆེན་མི་ཉུང་བ་ཞིག་གི་ཞབས་རྗེས་ལ་བལྟས་ན་སྤྲུལ་པ་ཡང་སྤྲུལ་ཅི་ཡང་མིན་རུང་ཁྱད་དུ་འཕགས་པའི་མཛད་རྗེས་དང་སྨད་དུ་བྱུང་བའི་ཕྱག་རྗེས།བླ་ན་མཐོ་བའི་གསར་བཏོད་སྣ་ཚོགས་ཀྱིས་མིའི་རིགས་ལ་འོད་སྣང་སྦར་མྱོངས་བའང་མཇལ་དུ་ཡོད།མཚམས་རེ་རང་གིས་རང་ལ་ལན་འདེབས་མི་ནུས་པའི་འགལ་བ་ཅན་གྱི་དྲི་རྟགས་རེ་བྱུང་བ་ནི་མགོན་པོ་འོད་དཔག་མེད་ཀྱི་རྣམ་སྤྲུལ་དུ་གྲགས་པའི་ཁོང་ལྟ་བུ་འཆི་དུས་དུག་གིས་འཆི་བ་དང་གསོན་དུས་བཙོན་མུན་དུ་ཚུད་པ་འདི་ཅི་ཞིག་ཡིན་ནམ་སྙམ་དུས་རང་མགོ་གཡོགས་པའི་ལན་ཞིག་འདེབས་རྒྱུ་ཡོད་པ་ནི་ངེད་ཅག་གིས་བསོད་ནམས་ཀྱིས་མ་འཁྱོགས་སོ་ཞེས་མུན་ཁྲོད་ན་ལག་སྙོབས་བྱས་ཏེ་འདི་ལྟར་ལན་འདེབས་བྱེད་བཞིན་ཡོད།